Hver mandag kan de folkevalgte politikere i Frederiksberg Kommune stille sulten med en menu bestående af seks retter fra Meyers Kantiner, når de spiser aftensmad i en pause fra de lange møder på rådhuset. Maden bliver serveret af en tjener.

En af menuerne lader politikerne nyde blomkålssuppe, bønnesalat, braiseret kalkunoverlår med pommes, bagte gulerødder og sherrysauce, ostebræt og mazarinkage med bær. Samt tre forskellige anretninger til vegetarerne.

Retterne »bugner af velsmag, lækre råvarer og madglæde og er gode for synet, for smagsløgene, for sundheden og for samværet«, som Meyers Kantiner skriver på sin hjemmeside. Det velanskrevne cateringfirma står for maden i rådhusets kantine.